Prema nekima, na ovoj je vazi prikazana Hekameda kako priprema piće *(kykeon)* Nestoru; atička crvenofiguralna vaza, oko 490. pne. iz Vulcija.
Nestor sa sinovima prinosi žrtvu Posejdonu na obali kod Pila; atički crvenofiguraln vaza, oko 400–380. pne.
**Nestor** (starogrčki: ) bio je, u grčkoj mitologiji, dugovečni i mudri kralj Pila u Trifiliji na Peloponezu, najmlađi od dvanaestorice sinova kralja Neleja i Hloride.

Mitologija
----------

### Porodica

Supruga Nestorova bila je Euridika (ili, prema drugima, Anaksabija, kći Kratijejeva), i ona mu je rodila Pisidiku, Polikastu, Perseja, Stratiha, Areta, Ehefrona, Pizistrata, Antiloha i Trasimeda. Evstatije kaže da se Nestor posle Euridikine smrti oženio Anaksanijom, kćerkom Atrejevom i sestrom Agamemnonovom, no drugi izvori pričaju da je ta Anaksabija bila žena Strofijeva i majka Piladova.

### Mladost

Kad je Herakle napao Nelejevu zemlju i pobio njegove sinove, jedino je Nestor bio pošteđen, jer se u to vreme nije nalazio u Pilu, nego u Gereniji, gradu koji se nalazio negde u Meseniji, pa ga možda zato Homer na neliko mesta naziva i **Nestorom Gerenijskim** (starogrčki: ). Neki kažu da je Nestor celo svoje detinjstvo proveo u Gereniji, da je tamo odrastao i da mu je vlast nad Mesenijom podario Herakle kad je osvojio Pil. Uzvraćajući ovaj prijeteljski gest, Nestor je uveo običaj da se ljudi zaklinju Heraklom. 

Nestor se u mladosti isticao u ratnoj veštini i tokom jednog rata s Arkađanima ubio je Ereutaliona. U ratu s Eliđanima ubio je Itimoneja i uzeo im mnogo stoke. Kad su nakon toga Eliđani opseli Trioesu, Nestor je krenuo na njih samo s pešadijom, bez pomoći očeve konjice, i odneo izvrsnu pobedu. Kad je već bio u zrelim godinama pomogao je Lapitima u borbi s kentaurima, a spominje se i među lovcima na Kalidonskog vepra i kao učesnik u pohodu Argonauta.

### Trojanski rat

U mitu je Nestor najpoznatiji kao jedan od grčkih junaka u trojanskom ratu, u kome se istakao ne snagom, budući da je već bio vrlo star, nego svojim iskustvom i mudrošću. Kad je, zajedno s Odisejem, nagovorio Ahileja i Patrokla da se priključe Grcima u pohodu na Troju, otplovio je sa svojim Piljanima i šezdeset brodova u Aziju. Pod Trojom Nestor učestvuje u svim važnim događajima, kako u većanju Ahejaca, tako i na bojnom polju. Agamemnon se posredovanjem Nestora pomirio s Ahilejem, i nakon toga je mudrom starcu iskazivao veliko poštovanje i u bilo kakvoj teškoći obraćao se njemu za savet. Uopšte uzev, Homer predstavlja Nestora kao mudrog, pravednog, hrabrog, vičnog ratnoj veštini, elokventnog i vrlo starog. Navodno je vladao tokom tri prosečne ljudske generacije, pa su njegovi saveti i mudrost smatrani jednako vrednim kao da potiču osd samih bogova. No, uprkos svojoj startosti, Nestor se pod Trojom istakao i u borbi, želeći da se bori s najstarijim Prijamovim sinom, a kasnije bira jednog od grčkih junaka da se bori u dvoboju s Hektorom. Na bojnom polju posebno se isticao veštinom upravljanja konjima i ljudima raspoređenim u borbene redove.

Nakon zauzeća Troje Nestor se bezbedno vratio u Grčku, zajedno s Menelajem i Diomedom, i stigao u Pil, gde mu je Zevs podario bezbrižnu starost, koju je proveo okružen svojim mudrim i hrabrim sinovima. Takvog ga je zatekao i Telemah kad je stigao u Pil da se raspita o sudbini svog oca, Odiseja, i tamo bio vrlo ljubazno primljen.

Grad Pil u Meseniji smatrao se Nestorovim gradom, a u 20. veku tu je otkrivena palata iz mikenskog doba ("Nestorova palata"), u kojoj je nađen veliki broj pločica pisanih linearom B. Kad je Pausanija posetio Pil u 2. veku nove ere, ljudi su mu tamo pokazali kuću u kojoj je, kako su verovali, nekada živeo Nestor. U Meseninom hramu u Meseniji Nestor je na jednoj slici bio predstavljen s dva sina, a bio je prikazan i na jednoj Polignotovoj slici u riznici Kniđana u Delfima.

Literatura
----------

* Schmitz, Leonhard (1867). „Nestor (1)". u: Smith, William. *Dictionary of Greek and Roman Biography and Mythology*. **1**. Boston. str. 21.
* Srejović, Dragoslav; Cermanović-Kuzmanović, Aleksandrina (1989). *Rečnik grčke i rimske mitologije*. Beograd: Srpska književna zadruga.

Vanjske veze
------------

***Nestor (mitologija)*** na Wikimedijinoj ostavi

| * p
* r
* u
Trojanski ciklus |
| --- |
| Epopeje | 
* *Kiparska pesma*
* *Ilijada*
* *Etiopida*
* *Mala Ilijada*
* *Razorenje Ilija*
* *Povratak*
* *Odiseja*
* *Telegonija*

 |
| Autori | 
* Homer
* Kiklički pesnici

 |
| Lokaliteti | 
* Troja
* Sparta
* Mikena
* Ida
* Aulida
* Taurida
* Itaka

 |
| Glavne ličnosti | 

|  |  |
| --- | --- |
| Božanstva | 
* Olimpska božanstva
* Erida

 |
| Ahejci | 
* Helena
* Menelaj
* Agamemnon
* Klitemnestra
* Ifigenija
* Ahilej
* Patroklo
* Neoptolem
* Kalhant
* Nestor
* Diomed
* Ajant
* Mali Ajant
* Odisej
* Penelopa
* Telemah

 |
| Trojanci i njihovi saveznici | 
* Prijam
* Hekuba
* Paris
* Hektor
* Andromaha
* Kasandra
* Sarpedon
* Glauk (Hipolohov sin)
* Res Tračanin
* Eneja
* Memnon
* Pentesileja i Amazonke
* Laokoont

 |

 |